ამაზონიტი
ამაზონიტი (სინონიმი ამაზონის ქვა) — მიკროკლინის მოცისფრო-მწვანე ნაირსახეობა. ზოგჯერ შეიცავს მანგანუმს Mn2+-ის სახით, რადიოგენური წარმოშობის ტყვიას, რუბიდიუმსა და ცეზიუმს. კრისტალდება ტრიკლინურ სინგონიაში. კრისტალები იშვიათია და მეტად ლამაზი. სიმაგრე მოოსის სკალით 6-6,5; სიმკვრივე 2550 კგ/მ³. გვხვდება ტუტე გრანიტებში, გრაიზენებსა და პეგმატიტურ ძარღვებში როგორც მინერალი. წარმოქმნის კრისტალებს, ხშირად მარცვლოვან მასას, ალბიტთან, კვარცთან და სხვა. იყენებენ როგორც იაფ სანაკეთო მასალას. ამაზონიტის საბადოები გვხვდება რუსეთში, ბრაზილიაში, მადაგასკარში, აშშ-ში და სხვა. ამაზონის ქვა ეწოდა მდინარე ამაზონის სახელწოდების მიხედვით, სადაც იგი პირველად იპოვეს.